Nieu-Seeland sê gestremde kind (5) moet terug na SA | Maroela Media
Caitlyn se ouers, Charmaine en Jonathan Davies. Foto: Facebook
'n Hooggeregshof in Nieu-Seeland het verlede week beslis 'n blinde, gestremde Suid-Afrikaanse meisietjie moet terug na Suid-Afrika gedeporteer word aangesien sy 'n las op die Nieu-Seelandse gesondheidstelsel is.
Die vyfjarige Caitlyn Davies se ouers is "platgeslaan" deur die nuus dat hulle oudste kind nie wettig toegelaat sal word om langer in Nieu-Seeland te bly nie.
Die New Zealand Herald berig Caitlyn se pa, Jonathan, het in 2015 na Nieu-Seeland verhuis nadat hy 'n werksvisum vir een jaar toegestaan is. 'n Paar maande later het Caitlyn, haar ma, Charmaine, en haar byna twee jaar oue broer by Jonathan aangesluit. Jonathan werk as 'n plaasbestuurder naby die dorp Geraldine in die Canterbury-streek.
In Mei verlede jaar is Jonathan se werksvisum met nog 'n jaar verleng, terwyl daar terselfdertyd werk- en besoekervisums aan sy vrou en seun uitgereik is. Caitlyn se visumaansoek is egter afgekeur omdat haar gesondheid nie op 'n "aanvaarbare standaard" is nie.
Caitlyn ly aan 'n ontwikkelingsafwyking, is blind en ook met ander chroniese mediese probleme gediagnoseer. 'n Mediese assessor het die Nieu-Seelandse departement van immigrasie ingelig dat haar mediese toestand waarskynlik aansienlike onkoste vir die plaaslike gesondheidstelsel sal meebring.
Caitlyn se visum het op 11 Julie verlede jaar verval en sy het amptelik 'n onwettige immigrant geword. 'n Aansoek om verlof tot appèl teen die besluit van die Immigrasietribunaal om haar te deporteer, is geweier en die gesin het hulle daarna tot die hooggeregshof in Christchurch gewend.
Volgens New Zealand Herald het Caitlyn se ouers aangevoer sy moet toegelaat word om in Nieu-Seeland te bly op grond van "buitengewone humanitêre omstandighede". Die Davies-egpaar het aangevoer daar is beperkte mediese fasiliteite en onderwysgeleenthede vir gestremdes in Suid-Afrika beskikbaar en het ook verwys na die hoë voorkoms van geweldsmisdaad in die land.
Die tribunaal het egter aangevoer hoewel die gesin gebruik wil maak van 'n hoër lewenstandaard in Nieu-Seeland en beter ekonomiese geleenthede, kan dit nie as "buitengewone humanitêre omstandighede" geag word nie. Die tribunaal het gesê die familie was nie haweloos voordat hulle na Nieu-Seeland verhuis het nie en het ook nie bewys dat hulle haweloos sal wees indien hulle na Suid-Afrika terugkeer nie. Die tribunaal het ook die hof daarop gewys dat Jonathan aanvanklik alleen na Nieu-Seeland gekom het om 'n beter inkomste te verdien en sy gesin in Suid-Afrika agtergelaat het.
Die hof het in die guns van die Immigrasietribunaal beslis.
Andrew Riches, die Davies-gesin se regsverteenwoordiger, het gesê die egpaar oorweeg dit nou om verder teen die hofbeslissing te appelleer.
Sjoe dis sleg. Kyk net hoe gaan dit met ons gesondheidstelsel, hier is enige een welkom om in die land behandeling te kry. Dis miskien hoekom ons staatshospitale so lyk want hulle kan nie die druk hanteer nie en niemand betaal vir niks nie…..
Hoekom kon die ouers nie net aanvoer dat hulle self vir haar mediese sorg sou betaal nie?
Agge nee dis glad nie regverdig of mooi van Nieu- Seeland om n 5 jarige kind so te behandel nie! Dis nie menslik van daardie land nie! Ek bid vir daardie arme ouers wat deur soveel trauma en drama moet gaan agv diskrimenasie van daardie land! Ekt regtig nie woorde wat beskryf hoe ek as n ouer sal voel as so iets met my moet gebeur nie. Sterkte vir die dogtertjie en die gesinnetjie wat daar onderlei mag God vir julle n uitkoms gee.
En dit nou 'n beskaafde land. Ek is sprakeloos. Gesels gerus met Suid Afrikaners wat daar is. Hulle is altyd "inkommers" en onwelkom.